DA Den Europæiske Unions Tidende CE 84/771

(2004/C 84 E/0867)

SKRIFTLIG FORESPØRGSEL E-0319/04

af Dana Scallon (PPE-DE) til Kommissionen

(6. februar 2004)

Om: Finansiering af forskning med embryonale stamceller

Efter Rådets (konkurrence) møde den 26. november 2003 citerede flere medier de erklæringer, der var blevet fremsat på mødet af regeringsrepræsentanter fra forskellige medlemsstater (f.eks. Tyskland, Italien, Østrig, Luxembourg og Spanien), som støttede det portugisiske forslag.

Efterfølgende meddelte forskningskommissær Busquin under frokosten, at han ville støtte et portugisisk kompromisforslag, der gik ud på kun at finansiere forskning med embryonale stamceller, såfremt disse var skabt inden for en bestemt frist, og altså ikke på at finansiere forskning med embryoner som sådan.

Nogle dage senere meddelte kommissær Busquin imidlertid, at hans udtalelse var blevet misforstået.

Kan Kommissionen bekræfte, at det portugisiske kompromisforslag blev korrekt citeret af Tysklands og Portugals regeringsrepræsentanter, og kan kommissær Busquin præcisere, i hvilken form han tilkendegav sin enighed i det portugisiske kompromis? På hvilken måde blev kommissæren efter Kommissionens opfattelse helt nøjagtigt misforstået? Var kompromisforslaget ikke klart formuleret, eller forstod kommissæren ikke til fulde forslagets konsekvenser?

Efter det resultatløse møde meddelte Busquin på en pressekonference den 3. december 2003, at Kommissionen ville være omhyggelig med kun at finansiere projekter, der ville kunne accepteres af alle medlemsstater. Kan Kommissionen bekræfte dette? Kan Kommissionen forklare, hvorfor kommissær Busquins erklæring ikke afspejler den aktuelle holdning i Kommissionen, der påberåber sig ret til at finansiere forskning, som er ulovlig eller forfatningsstridig i en række medlemsstater?

Svar afgivet på Kommissionens vegne af Philippe Busquin

(12. marts 2004)

Det ærede medlem henviser til de uformelle drøftelser, som fandt sted i forbindelse med Ministerrådets samling den 26. november 2003, og som i sagens natur kun var forberedende drøftelser. Kommissionen har under hele lovgivningsproceduren forsvaret sit forslag.

På trods af at Europa-Parlamentet og Det Økonomiske og Sociale Udvalg har udtalt sig positivt om det af Kommissionen fremlagte forslag (1), ønskede Rådet ikke at træffe afgørelse om dette spørgsmål på mødet den 3. december 2003.

Derfor, og da der ikke er vedtaget ny lovgivning, er Kommissionen nødt til at gennemføre det sjette rammeprogram og særprogrammet »Integration og styrkelse af det europæiske forskningsrum«, der tillader denne forskning.

Forslagene vedrørende forskning i humane embryonale stamceller vurderes i hvert enkelt tilfælde på grundlag af rammeprogrammet, som blev vedtaget den 27. juni 2002 efter den fælles beslutningsprocedure og på grundlag af særprogrammet, som blev vedtaget af Rådet den 30. september 2002. I henhold til artikel 6, stk. 3, i særprogrammet (2), skal alle forslag om fællesskabsfinansiering på dette område i hvert enkelt tilfælde godkendes af programudvalget, som består af nationale delegerede, der er udnævnt af medlemsstaterne. Så længe der ikke er enighed i Rådet om Kommissionens ændrede forslag af 26. november 2003 (3), vil Kommissionen ikke finansiere forskning i isolering af stamceller fra overtallige humane embryoner.

Kommissionens holdning til denne forskning er fortsat den samme som i det ændrede forslag af 26. november 2003, der stadig ligger på Rådets bord.

(1) Forslag om fastlæggelse af strenge, klare og gennemsigtige regler for fællesskabsforskning i isolering af stamceller fra overtallige humane embryoner.

(2) Den i artikel 7, stk. 3, fastsatte procedure (dvs. udvalgsprocedure) finder anvendelse i forbindelse med vedtagelsen af FTU-initiativer, der indebærer anvendelse af menneskelige embryoner og stamceller fra menneskelige embryoner (2002/834/EF L294/3).

(3) KOM(2003) 749 endelig udg.